Stephan Joubert is 'n voltydse navolger van Jesus en as deel van sy dagwerk is hy redakteur van e-kerk; buitengewone professor in Teologie by die Universiteit van die Vrystaat en Noordwes-Universiteit, en deeltydse leraar
Gebed is loshande die gewildste godsdienstige gebruik op aarde. Almal bid. Gebed is groot. Gebed is gewild. Selfs mense wat nie normaalweg as gelowiges beskou word nie erken hulle bid in krisisse. Sportmanne sê hemelwaarts dankie as hulle 'n drie gedruk het of 'n atletiekrekord gebreek het. Tydens etes word daar gebid. Skole word geopen met gebed; byeenkomste en kerklike vergaderings ook. In hospitale word daar gebid langs siekbeddens. Voordat mense gaan slaap in die aand en wanneer hulle opstaan in die oggend bid hulle. Agter motors se stuurwiele; op fietse; tydens eredienste; in die natuur – oral bid mense. Selfs nie-godsdienstiges bid. Studies toon aan dat meer as 70% van alle mense op aarde een of ander tyd hulle toevlug neem tot gebed.